แนะประชาชนที่เดินทางท่องเที่ยว ช่วงหยุดยาว ให้สังเกตอาการตนเองก่อนเริ่มกลับเข้าทำงาน หากพบมีความเสี่ยงรีบตรวจ ATK ทันที
นพ.สุวรรณชัย วัฒนายิ่งเจริญชัย อธิบดีกรมอนามัย กล่าวขอความร่วมมือประชาชนที่ใช้โอกาสช่วงวันหยุดยาว เดินทางท่องเที่ยวหรือกลับภูมิลำเนา ให้หมั่นสังเกตอาการตนเอง หากมีอาการไอ เจ็บคอ มีไข้ ปวดกล้ามเนื้อ มีน้ำมูก ปวดศีรษะ หายใจลำบาก หรือมีประวัติเข้าไปยังพื้นที่เสี่ยง โดยไม่ได้มีการป้องกันที่ดีพอ ให้รีบตรวจ ATK ก่อนเดินทางกลับเข้าทำงาน โดยเฉพาะผู้ที่เดินทางด้วยขนส่งสาธารณะ นานเกิน 4 ชั่วโมง หรือไปในสถานที่ที่มีการรวมกลุ่มจำนวนมาก หากมีอาการเข้าข่ายติดโควิด-19 สามารถเข้าสู่กระบวนการของสำนักงานหลักประกันสุขภาพแห่งชาติ (สปสช.) โดยขอรับชุดตรวจ ATK ได้ที่ร้านขายยาใกล้บ้านที่เข้าร่วมโครงการผ่านแอปเป๋าตัง หรือใช้บัตรประชาชนไปรับ เพื่อตรวจยืนยันได้ทันที แต่หากตรวจ ATK แล้วขึ้น 2 ขีดคือ ติดเชื้อ หากอาการไม่มากถือเป็นกลุ่มสีเขียว ให้เข้ารักษาที่แผนกผู้ป่วยนอก ณ โรงพยาบาลประจําตามสิทธิรักษาของตนเอง หากเป็นบัตรทองสามารถเข้าหน่วยบริการปฐมภูมิใกล้บ้านได้ตามนโยบาย 30 บาทรักษาทุกที่ เพื่อรับการดูแลแบบ “เจอ แจก จบ” แล้วกลับไปกักตัวเองที่บ้าน (Home Isolation) 5 วัน จากนั้นสามารถออกมาใช้ชีวิตได้ปกติ แต่ 5 วันแรกที่ออกมาขอให้ยังคงสังเกตอาการและคงมาตรการสวมหน้ากากอนามัยป้องกันเมื่อออกจากบ้านอย่างเคร่งครัด ทั้งนี้ เมื่อกลับเข้าทำงาน กลุ่มวัยทำงานยังคงต้องปฏิบัติตนเพื่ออยู่ที่ทำงานอย่างปลอดภัยจากโควิด-19 โดยก่อนเข้าทำงานให้ประเมินตนเองผ่านระบบ “ไทยเซฟไทย” หรือแอปพลิเคชันอื่นๆ หากพบว่าเป็นกลุ่มเสี่ยงสูง ให้แจ้งหัวหน้างานและปฏิบัติตามมาตรการของหน่วยงานที่กำหนดไว้ พร้อมทั้งขอให้ปฏิบัติตามหลัก UP (Universal Prevention) สวมหน้ากากอนามัย ล้างมือบ่อยๆ ไม่ใช้สิ่งของร่วมกัน หมั่นทำความสะอาดของใช้ส่วนตัว เว้นระยะห่างจากผู้อื่นอย่างเหมาะสม